Vytvorenie volebného okrsku a určenie volebnej miestnosti 

V súlade s §8 ods. 1 zákona č. 180/2014 Z.z. o podmienkach výkonu volebného práva a o zmene a doplnení niektorých zákonov starosta Obce Hajná Nová Ves oznamuje, že pre vykonanie referenda, ktoré sa koná dňa 21. januára 2023 na odovzdávanie hlasovacích lístkov a na sčítanie hlasov voličov : 
Utvára na území obce Hajná Nová Ves 1 volebný okrsok 
· určuje volebnú miestnosť pre volebný okrsok nasledovne 
Volebná miestnosť :  1 zasadačka obecného úradu v Hajnej Novej Vsi  76
          
                                       Starosta obce
                                                                                 Ľuboš  Koma











Referendum 2023
Prezidentka Slovenskej republiky rozhodnutím č. 362/2022 Z. z., na základe petície občanov prijatej 24. augusta 2022 vyhlásila referendum a určila deň jeho konania na sobotu 21. januára 2023
 Referendum sa koná od 07.00 h do 22.00 h
 
1. Legislatíva
· Zákon č. 180/2014 o podmienkach výkonu volebného práva a o zmene a doplnení niektorých zákonov
· Rozhodnutie č. 362 prezidentky Slovenskej republiky o vyhlásení referenda
· Uznesenie vlády Slovenskej republiky č. 701 z 9. novembra 2022 k Harmonogramu organizačno-technického zabezpečenia referenda vyhláseného na sobotu 21. januára 2023
· Harmonogram organizačno-technického zabezpečenia referenda vyhláseného na sobotu 21. januára 2023
 
2. Informácie pre voliča
Právo hlasovať:
· Právo hlasovať v referende má občan Slovenskej republiky, ktorý má právo voliť do Národnej rady Slovenskej republiky, t. j. ktorý najneskôr v deň konania referenda dovŕši 18 rokov veku (ďalej len „volič“).
· Prekážkou práva voliť je zákonom ustanovené obmedzenie osobnej slobody z dôvodu ochrany verejného zdravia, ak osobitný zákon v čase pandémie neustanoví inak.
 
Spôsob voľby:
Volič môže voliť na území Slovenskej republiky:
· vo volebnom okrsku, v ktorého zozname voličov je zapísaný (Informácia pre voliča), alebo
· v ktoromkoľvek volebnom okrsku na základe hlasovacieho preukazu (Hlasovací preukaz).
 
Volič môže voliť mimo územia Slovenskej republiky poštou, ak:
· nemá trvalý pobyt na území Slovenskej republiky a bol na základe žiadosti zapísaný do osobitného zoznamu voličov (Voľba poštou voličom, ktorý nemá trvalý pobyt na území Slovenskej republiky)
· má trvalý pobyt na území Slovenskej republiky a v čase referenda sa zdržiava mimo jej územia.(Voľba poštou voličom, ktorý má trvalý pobyt na území Slovenskej republiky)
 
Informácie pre voliča - Referendum
Utvorenie volebných okrskov a určenie volebných miestností pre konanie referenda dňa 21. 01. 2023
Utvorenie volebných okrskov a určenie volebných miestností pre konanie referenda - podrobné
 
3. Delegovanie do volebných komisií
V referende majú právo do volebných komisií delegovať jedného člena a jedného náhradníka politické strany a politické hnutia zastúpené v Národnej rade Slovenskej republiky (ďalej len „politická strana“) a petičný výbor za referendum.

Okrsková volebná komisia:
Oznámenie o delegovaní člena a náhradníka do okrskovej volebnej komisie [vzor oznámenia o delegovaní do okrskovej volebnej komisie] doručí politická strana a petičný výbor za referendum primátorovi mesta v lehote uvedenej v rozhodnutí o vyhlásení referenda (do 24. novembra 2022 do 24.00 h).
Člen okrskovej volebnej komisie nemusí mať trvalý pobyt v obci, v ktorej vykonáva funkciu člena okrskovej volebnej komisie. Členovi okrskovej volebnej komisie, ktorý nebude vykonávať svoju funkciu vo volebnom okrsku, v ktorého zozname voličov je zapísaný, odporúčame požiadať obec svojho trvalého pobytu o vydanie hlasovacieho preukazu.
Podľa výsledkov ostatných volieb do Národnej rady Slovenskej republiky, ktoré sa konali v roku 2020, sú v Národnej rade Slovenskej republiky zastúpené tieto politické strany a politické hnutia:
· Sloboda a Solidarita,
· SME RODINA,
· ZA ĽUDÍ,
· OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA,
· SMER - sociálna demokracia,
· Kotlebovci - Ľudová strana Naše Slovensko,
· petičný výbor za referendum.
 
Oznámenie o delegovaní člena a náhradníka do volebnej komisie musí obsahovať:
· meno, priezvisko a dátum narodenia člena s uvedením adresy, na ktorú možno doručovať písomnosti, telefonický kontakt, e-mailový kontakt,
· meno, priezvisko a dátum narodenia náhradníka s uvedením adresy, na ktorú možno doručovať písomnosti, telefonický kontakt, e-mailový kontakt,
· meno, priezvisko a podpis osoby:
- oprávnenej konať v mene politickej strany a odtlačok pečiatky politickej strany;
- určenej pre styk s orgánom verejnej správy, ak ide o petičný výbor za referendum.
 
· Oznámenie o delegovaní člena a náhradníka do volebnej komisie možno doručiť v listinnej forme alebo elektronicky na e-mailovú adresu, ktorú na účely delegovania do volebných komisií zverejní konkrétna obec, resp. okresný úrad na svojom webovom sídle; pre delegovanie člena a náhradníka do okrskovej volebnej komisie utvorenej pre osobitný volebný okrsok zverejní adresu na doručenie oznámenia Štátna komisia pre voľby a kontrolu financovania politických strán (ďalej len „štátna komisia“).
· Lehota na doručenie oznámenia sa končí uplynutím posledného dňa lehoty. Na oznámenia doručené po uplynutí tejto lehoty sa neprihliada.
· V listinnej forme možno doručiť oznámenie o delegovaní člena osobne alebo prostredníctvom pošty. Ak politická strana alebo petičný výbor za referendum  doručuje oznámenie prostredníctvom pošty, pre vznik členstva vo volebnej komisii je rozhodujúci dátum, kedy bolo oznámenie doručené. Nepostačuje, ak v tento deň bolo oznámenie podané na pošte.
· Elektronicky sa zasiela oznámenie o delegovaní člena a náhradníka do volebnej komisie ako sken. Pre vznik členstva vo volebnej komisii je rozhodujúci dátum, kedy bolo oznámenie doručené do e-mailovej schránky príjemcu (odporúčame prijatie oznámenia o delegovaní overiť na obci / okresnom úrade / štátnej komisii telefonicky). Nepostačuje, ak v tento deň bolo oznámenie odoslané.
· Členstvo vo volebnej komisii vzniká delegovaním člena do volebnej komisie (doručením oznámenia o delegovaní starostovi obce, resp. prednostovi okresného úradu, predsedovi štátnej komisie). Zložením zákonom predpísaného sľubu sa člen volebnej komisie ujíma svojej funkcie.
· Volebná komisia si na svojom prvom zasadaní určí zo všetkých členov komisie svojho predsedu a podpredsedu žrebom. Žrebovanie riadi zapisovateľ volebnej komisie.
· Členstvo vo volebnej komisii zaniká dňom doručenia písomného oznámenia o odvolaní člena politickou stranou alebo petičným výborom za referendum, ktorý ho delegoval alebo doručením písomného oznámenia o vzdaní sa funkcie predsedovi volebnej komisie, ktorej je členom. Predseda volebnej komisie povolá náhradníka, ak bol politickou stranou alebo petičným výborom za referendum náhradník v zákonnej lehote v oznámení určený. Členstvo vo volebnej komisii zaniká aj vtedy, ak člen nezloží sľub najneskôr desať dní predo dňom konania referenda; to sa netýka náhradníka.
· Náhradník nastúpi len v prípade, ak zanikne členstvo delegovanému členovi volebnej komisie jeho odvolaním alebo vzdaním sa.
· Členovia okrskovej volebnej komisie musia pri výkone svojej funkcie zachovávať nestrannosť.V prípade narušenia poriadku vo volebnej miestnosti je predseda okrskovej volebnej komisie, v jeho neprítomnosti podpredseda komisie, povinný vyzvať člena okrskovej volebnej komisie, aby sa zdržal svojho konania. V prípade opakovaného narušenia poriadku vo volebnej miestnosti alebo neuposlúchnutia výzvy, predseda okrskovej volebnej komisie, v jeho neprítomnosti podpredseda komisie, požiada o pomoc orgány polície a informuje o tom prostredníctvom okresnej volebnej komisie štátnu komisiu.
 
4. Kontakt - organizačná a technická príprava referenda:


Obec Hajná Nová Ves 
Gabriela Oravcová 
Tel. kontakt  :0911898222/ 0385388235
obechajnanovaves@gmail.com
Adresa na doručovanie žiadostí a oznámení o delegovaní členov a náhradníkov okrskovej volebnej komisie:
písomne:  obec Hajná Nová Ves č. 76
elektronicky:  obechajnanovaves@gmail.com
